**მიდუეი** (ინგლ. Midway) — მარჯნის ატოლი წყნარი ოკეანის ჩრდილოეთ ნახევარში, ჰავაის არქიპელაგის დასავლეთ ნაწილში. იგი არის აშშ-ის არაინკორპორირებული არაორგანიზებული დაუსახლებელი ტერიტორია.

გეოგრაფია
---------

ატოლ მიდუეის რუკა.
წარმოქმნილია დაშლილი ვულკანის ბაზალტურ საფუძველზე. ატოლის ლაგუნაში რამდენიმე პატარა კუნძულია (მათ შორის უდიდესია სენდი, ისტერნი, სპიტი რომელთა ფართობია 6,23 კმ²). ყველაზე დიდი სიმაღლე ზღვის დონიდან — 13 მეტრი. კლიმატი სუბტროპიკული. მიდუეი აშშ-ისა და აზიის ქვეყნებს შორის საჰაერო გზის შუალედური ბაზაა. კუნძულ სენდზეა ტრანსწყნაროკეანური კაბელის სადგური, აეროდრომი, შუქურა.

| № | კუნძული | ფართობი,კმ² |
| --- | --- | --- |
| 1 | სენდი | 4,86 |
| 2 | ისტერნი | 1,35 |
| 3 | სპიტი | 0,02 |
|
|  | **მიდუეი** | 6,23 |
|  | ლაგუნა | 60 |

ისტორია
-------

კუნძულები აღმოაჩინა ამერიკელმა კაპიტანმა ბრუკსმა 1859 წელს და მას დაერქვა „ბრუკსის კუნძულები". 1867 წლიდან იგი ოფიციალურად ეკუთვნის აშშ-ს. თავისი სახელი (ინგლ. Midway — გზის შუალედი) ატოლმა მიიღო იმიტომ, რომ მდებარეობს შუა გზაზე კალიფორნიასა და იაპონიას შორის.

პირველი მაცხოვრებლები გამოჩნდნენ 1903 წლიდან, როდესაც გაყავდათ ტრანსწყნაროკეანური ტელეგრაფის კაბელი. 1935-იდან 1947 წლამდე იყო საწვავის შევსების პუნქტი საკონტინენტთაშორისო ავიაგადაფრენებისთვის.

1941 წლიდან 1993 წლამდე ატოლზე განლაგებული იყო აშშ-ის სამხედრო-საზღვაო ბაზა.

მეორე მსოფლიო ომის დროს 1942 წლის 4-6 ივნისს მიდუეისთან ახლოს გაიმართა ბრძოლა იაპონიის საზღვაო დამრტყმელ შენაერთსა და ამერიკულ ფლოტს შორის. იაპონელებს განზრახული ჰქონდათ მიდუეიზე ამერიკული ოპერატიული ბაზის ხელში ჩაგდება, მაგრამ ბრძოლაში დამარცხდნენ. იაპონელებმა დაკარგეს 4 ავიამზიდი, 1 კრეისერი და 253 თვითმფრინავი და იძულებული გახდნენ უკან დაეხიათ. ამერიკელებმა დაკარგეს 1 ავიამზიდი, 1 საესკადრო ნაღმოსანი და 150 თვითმფრინავი.

დღეისათვის ატოლს აქვს აშშ-ის ეროვნული ნაკრძალის სტატუსი. საექსპლუატაციო მდგომარეობაშია შენახული ერთი ასაფრენ-დასაფრენი ზოლი (2400 მეტრი) და ავიასაწვავის მარაგი — თვითმფრინავების ექსტრემალური დაშვების შემთხვევისათვის.

მოსახლეობა
----------

მუდმივი მოსახლეობა არ არსებობს 2006 წლიდან. 1940-1970 წლებში დროებითი მოსახლეობის რაოდენობა (ბაზის პერსონალი) შეადგენდა 2000 ადამიანს. დღეისათვის მიდუეიზე ცხოვრობს ნაკრძალის დაახლოებით 40 მორიგე თანამშრომელი.

რესურსები ინტერნეტში
--------------------

* მიდუეი — სტატია დიდი რუსული ენციკლოპედიიდან (რუსული)
* მიდუეი — სტატია ენციკლოპედია ბრიტანიკიდან (ინგლისური)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| ხ • გ • რ
აშშ-ის დროშა აშშ-ის ადმინისტრაციული ერთეულები აშშ-ის დროშა |
| --- |
|  |
| შტატები | 
აიდაჰო · აიოვა · ალაბამა · ალასკა · არიზონა · არკანზასი · დასავლეთი ვირჯინია · დელავერი · ვაშინგტონი · ვერმონტი · ვირჯინია · ილინოისი · ინდიანა · იუტა · კალიფორნია · კანზასი · კენტუკი · კოლორადო · კონექტიკუტი · ლუიზიანა · მასაჩუსეტსი · მეინი · მერილენდი · მინესოტა · მისისიპი · მისური · მიჩიგანი · მონტანა · ნებრასკა · ნევადა · ნიუ-იორკი · ნიუ-მექსიკო · ნიუ-ჯერსი · ნიუ-ჰემფშირი · ოკლაჰომა · ორეგონი · ოჰაიო · პენსილვანია · როდ-აილენდი · სამხრეთი დაკოტა · სამხრეთი კაროლინა · ტენესი · ტეხასი · უაიომინგი · უისკონსინი · ფლორიდა · ჩრდილოეთი დაკოტა · ჩრდილოეთი კაროლინა · ჯორჯია · ჰავაი |
|  |
| ფედერალური ოლქი | 
კოლუმბიის ოლქი |
|  |
| კუნძულოვანი რეგიონები | 
აშშ-ის ვირჯინის კუნძულები · ამერიკის სამოა · გუამი · პუერტო-რიკო · ჩრდილოეთ მარიანას კუნძულები |
|  |
| მიმდებარე კუნძულები | 
ბეიკერი · კინგმენის რიფი · მიდუეი · ნავასა · პალმირა · უეიკი · ჯერვისი · ჯონსტონი · ჰოულენდი |

 |